ZMLUVA

MEDZI SLOVENSKOU  REPUBLIKOU

A

ŠPANIELSKYM KRÁĽOVSTVOM

O SOCIÁLNOM ZABEZPEČENÍ

Slovenská republika a Španielske kráľovstvo 

(ďalej len “strany”)

v záujme spolupráce v oblasti sociálneho zabezpečenia, považujúc za dôležité postarať sa o 

lepšie zabezpečenie práv zamestnancov oboch štátov, ktorí vykonávajú alebo vykonávali 

zamestnanie na území druhého štátu, poznajúc priateľské zväzky, ktoré spájajú oba štáty  

dohodli sa takto:

PRVÝ DIEL

VŠEOBECNÉ USTANOVENIA

Článok 1

Definície

1. Význam ďalej uvedených výrazov a pojmov na účely tejto zmluvy je nasledovný:

a) “Územie” : vo vzťahu k Slovenskej republike je to územie Slovenskej republiky,  vo vzťahu k Španielskemu kráľovstvu je to španielske územie.

b) “Právne predpisy”: označuje zákony, vyhlášky a ostatné  predpisy sociálneho poistenia platné na území každej strany.

c) “Príslušný úrad” : vo vzťahu k Slovenskej republike je to Ministerstvo práce, sociálnych vecí a rodiny Slovenskej republiky, vo vzťahu k Španielskému kráľovstvu je to Ministerstvo práce a sociálnych vecí.

d) “Príslušný nositeľ”: označuje inštitúciu, ktorá je príslušná vykonávať právne predpisy jednej zo strán.

e) “Kontaktná inštitúcia”: označuje koordinačný a informačný orgán medzi inštitúciami obidvoch strán, ktorý pôsobí pri uplatňovaní tejto zmluvy a pri informovaní oprávnených osôb o právach a povinnostiach vyplývajúcich z tejto zmluvy.

f) “Zamestnanec” : označuje osoby, ktoré tým vykonávajú alebo vykonávali zamestnanie alebo samostatne zárobkovo činné osoby a podliehajú alebo podliehali právnym predpisom uvedeným v článku 2 tejto zmluvy. 

g) “Oprávnená osoba” alebo “rodinný príslušník”: označuje osoby takto definované príslušnými právnymi predpismi každej strany.

h) “Poistné obdobie” : označuje obdobia platenia príspevkov, zamestnania alebo samostatnej zárobkovej činnosti, ktoré určujú alebo uznávajú ako poistné obdobia právne predpisy, podľa ktorých boli získané alebo sa pokladajú za získané, ako aj všetky im na roveň postavené  obdobia, a to v rozsahu, v akom ich tieto právne predpisy uznávajú za rovnocenné s poistnými obdobiami. 

i) “Dávka” a “Dôchodok” označujú všetky peňažné dávky v hotovosti, dôchodky a príjmy prislúchajúce podľa právnych predpisov, uvedené v článku 2 tejto zmluvy, ako aj všetky ich zvýšenia, doplatky alebo príplatky k nim.

2. Ostatné pojmy alebo výrazy použité v tejto zmluve majú taký význam, aký im patrí podľa uplatňovaných právnych predpisov.

Článok 2

Vecný rozsah

1. Táto zmluva sa vzťahuje

A) Na strane Slovenskej republiky:

na právne predpisy týkajúce sa:

a) nemocenského poistenia, a to v rozsahu:

1. nemocenské
2. podpora pri ošetrovaní člena rodiny
3. vyrovnávací príspevok v tehotenstva a materstve
4. peňažná pomoc v materstve

b) dôchodkového zabezpečenia:
1. starobný dôchodok,
2. invalidný dôchodok,
3. čiastočný invalidný dôchodok,
4. vdovský dôchodok,
5. vdovecký dôchodok,
6. sirotský dôchodok.

c) pracovnoprávnych vzťahov (odškodňovanie pracovných úrazov a chorôb z povolania).

B) Na strane Španielskeho kráľovstva:

na právne predpisy týkajúce sa príspevkových dávok španielskeho systému sociálneho poistenia, a to v rozsahu:

a) peňažné dávky pri dočasnej práceneschopnosti v prípade bežného ochorenia a 
    nepracovného úrazu,
b) peňažné dávky v materstve a počas rizikového tehotenstva,
c) dávky invalidné, starobné dávky a pozostalostné dávky, 
d) peňažné dávky za pracovný úraz a chorobu z povolania.

2. Táto zmluva sa vzťahuje aj na právne predpisy, ktoré doplnia alebo novelizujú právne predpisy uvedené v odseku 1.

3. Táto zmluva sa vzťahuje aj na právne predpisy, ktorými sa zavedie nový osobitný režim sociálneho zabezpečenia alebo nové odvetvia sociálneho zabezpečenia, ak sa na tom strany dohodnú.

4. Zmluva sa vzťahuje aj na právne predpisy, ktorými jedna strana rozšíri právne predpisy o nové skupiny osôb, ak proti tomu príslušný úrad druhej strany neurobí výhradu do troch mesiacov od doručenia oznámenia o týchto zmenách. 

Článok 3

Osobný rozsah

1. Táto zmluva sa vzťahuje na zamestnancov, štátnych občanov každej strany, ich rodinných príslušníkov a pozostalých.

2. Tiež sa vzťahuje aj na osoby, ktoré majú štatút utečencov v súlade s Dohovorom o právnom postavení utečencov z 28. júla 1951 a Protokolom týkajúcim sa právneho postavenia utečencov z 31. januára 1967 a osôb bez štátnej príslušnosti podľa Dohovoru o právnom postavení osôb bez štátnej príslušnosti z 28. septembra 1954, ktoré majú dlhodobý pobyt na území jednej zo strán, ako aj na ich rodinných príslušníkov a pozostalých.   

3. Zmluva sa vzťahuje aj na rodinných príslušníkov a pozostalých zamestnanca, ktorí sú štátnymi občanmi jednej strany, a to bez ohľadu na občianstvo zamestnanca, pokiaľ sa naňho vzťahujú právne predpisy jednej alebo oboch strán.

Článok 4

Princíp rovnakého zaobchádzania

	Štátni občania jednej strany, utečenci a osoby bez štátnej príslušnosti, ktorí vykonávajú na území druhej strany zamestnanie alebo samostatnú zárobkovú činnosť budú podliehať systému sociálneho zabezpečenia druhej strany a budú na ňom zúčastnení za rovnakých podmienok ako štátni občania tejto strany, s výnimkou osobitných ustanovení tejto zmluvy.

Článok 5

Zachovávanie nadobudnutých nárokov a vyplácanie dávok do zahraničia

1. Ak táto zmluva neustanovuje inak, dôchodky a iné peňažné dávky uvedené v článku 2 ods. 1 nebudú znížené, upravené, zastavené, zrušené alebo odňaté z dôvodu, že oprávnená osoba sa nachádza alebo dlhodobo býva na území druhej strany a budú jej vyplácané na toto územie.

2. Ustanovenie odseku 1 sa nevzťahuje na peňažné dávky pri dočasnej práceneschopnosti.

3. Dávky priznané podľa tejto zmluvy oprávneným osobám, ktoré dlhodobo bývajú v tretej krajine, sa s prihliadnutím na odseky 1 a 2 vyplácajú za rovnakých podmienok a v rovnakom rozsahu ako vlastným občanom, ktorí bývajú v tretej krajine.

DRUHÝ  DIEL

USTANOVENIA O UPLATŇOVANÝCH  PRÁVNYCH  PREDPISOCH

Článok 6

Všeobecné pravidlo

	S výnimkou ustanovenia článku 7, zamestnanci, na ktorých sa vzťahuje táto zmluva, budú podliehať výlučne a v plnom rozsahu právnym predpisom o sociálnom poistení tej  strany, na ktorej území vykonávajú zárobkovú činnosť.

Článok 7

Osobitné predpisy a výnimky

1. V súvislosti s ustanovením  článku 6 sa určujú tieto osobitné pravidlá a výnimky:

a) Zamestnaná osoba, ktorá pracuje pre podnik so sídlom na území jednej strany, pri vyslaní týmto podnikom na územie druhej strany za účelom dočasného vykonávania prác bude v plnom rozsahu podliehať len právnym predpisom prvej strany, pokiaľ predpokladané trvanie práce, na ktorú bola vyslaná nie je viac ako tri roky a nebola vyslaná ako náhradník za osobu, ktorej obdobie vyslania skončilo.

b) Ak dĺžka trvania práce uvedenej v písmene a) presiahne tri roky, zamestnanec naďalej podlieha právnym predpisom prvej strany, a to počas ďalšieho obdobia nie dlhšieho ako dva roky, pod podmienkou, že príslušný úrad druhej strany alebo ním poverená inštitúcia dá k tomu svoj súhlas.

c) Samostatne zárobkovo činná osoba, ktorá bežne vykonáva svoju činnosť na území jednej strany, kde je poistená, a ktorá bude vykonávať prácu rovnakej povahy na území druhej  strany, naďalej v plnom rozsahu podlieha právnym predpisom prvej strany, pokiaľ predpokladané trvanie práce na území druhej strany nepresahuje  jeden rok.

d) Ak samostatne zárobkovo činná osoba musí ďalej vykonávať činnosť na území druhej  strany počas ďalšieho obdobia dlhšieho ako je uvedené v písmene c), bude naďalej podliehať právnym predpisom prvej strany, pokiaľ nepredpokladané trvanie práce presiahne ďalší rok, pod podmienkou, že príslušný úrad druhej strany alebo ním poverená inštitúcia dá k tomu svoj súhlas.

e) Cestujúci personál v službách leteckých alebo pozemných dopravných podnikov, ktorý vykonáva svoju činnosť na území oboch  strán podlieha právnym predpisom strany, na území ktorej má sídlo ich podnik.

f) Člen posádky námornej lode podlieha právnym predpisom strany, pod ktorej vlajkou sa plaví  loď. Bez ohľadu na toto, či je člen posádky námornej lode odmeňovaný podnikom alebo osobou so sídlom na území druhej strany, musí ďalej podliehať právnym predpisom tejto druhej strany, ak býva na jej území. Podnik alebo osoba, ktorá vypláca odmenu sú na účely uplatnenia uvedených právnych predpisov pokladané za zamestnávateľa.

g) Zamestnanci vykonávajúci zárobkovú činnosť pri nakladaní, vykladaní, opravách lodí a v prístavnej strážnej službe podliehajú právnym predpisom strany, na území ktorej sa nachádza prístav.

h) Členovia personálu diplomatických misií a konzulárnych úradov podliehajú Viedenskému dohovoru o diplomatických stykoch z 18. apríla 1961 a Viedenskému dohovoru o konzulárnych stykoch z 24. apríla 1963, s výnimkou ustanovení písmen i), j) a k).

i) Administratívno-technický personál a zamestnanci v službách diplomatických misií a konzulárnych úradov každej strany si môžu vybrať právne predpisy ktorejkoľvek strany, ak nie sú štátnymi zamestnancami štátu, ktorému diplomatická misia alebo konzulárny úrad patrí a sú jeho štátnymi občanmi.
Voľbu treba vykonať do troch mesiacov od nadobudnutia platnosti tejto zmluvy alebo do troch mesiacov od dátumu začatia výkonu práce na území strany, kde sa činnosť vykonáva.

j) Súkromné služobné osoby zamestnané u členov diplomatických misií a konzulárnych úradov budú  mať rovnaké právo voľby upravené v odseku i), ak sú štátnymi občanmi štátu, ktorému diplomatická misia alebo konzulárny úrad patrí.

k) Štátni zamestnanci a zamestnanci verejnej služby jednej strany iní ako tí, uvedení v písm. h), ktorí sú vyslaní na územie druhej strany podliehajú právnym predpisom tej strany, do ktorej verejnej správy patria.

l) Osoby vysielané jednou stranou na kooperačnú misiu na územie druhej strany zostávajú podriadené sociálnemu zabezpečeniu vysielajúcej strany, pokiaľ to kooperačné dohody nestanovujú inak.

2. Príslušné úrady obidvoch strán alebo nimi poverené inštitúcie môžu po vzájomnej dohode určiť v záujme určitých osôb alebo kategórií osôb ďalšie výnimky alebo upraviť výnimky uvedené odseku 1.   

TRETÍ DIEL 

USTANOVENIA TÝKAJÚCE SA DÁVOK

PRVÁ KAPITOLA 

Dávky nemocenského poistenia poskytované v čase dočasnej práceneschopnosti,
 materstva a rizikového tehotenstva.

Článok 8

Sčítanie poistných období

1. Dávky nemocenského poistenia v čase dočasnej práceneschopnosti vyplývajúcej z bežného ochorenia alebo nepracovného úrazu, materstva a rizikového tehotenstva poskytuje príslušný nositeľ podľa právnych predpisov strany, ktoré sa vzťahujú na zamestnanca  v súlade s článkom 6 a 7 tejto zmluvy. 

2. Ak právne predpisy jednej strany podmieňujú nadobudnutie, zachovanie alebo znovunadobudnutie nároku na dávky nemocenského poistenia v čase dočasnej práceneschopnosti, materstva a rizikového tehotenstva získaním určitého poistného obdobia, príslušný nositeľ na tento účel zohľadní v prípade potreby aj poistné obdobia získané podľa právnych predpisov druhej strany, tak akoby išlo o poistné obdobia získané podľa vlastných právnych predpisov, len ak sa neprekrývajú.

DRUHÁ KAPITOLA 

Dávky invalidné, starobné a pozostalostné

Článok 9

Určenie nároku a výpočet dávok

Zamestnancovi, ktorý nepretržite alebo striedavo podliehal právnym predpisom jednej alebo druhej strany, vznikne nárok na dávky podľa tejto kapitoly za týchto podmienok:

1. Príslušný nositeľ každej strany určí nárok a vypočíta dávku započítaním len poistných období získaných podľa právnych predpisov tejto strany.

2. Príslušný nositeľ každej strany určí nárok na dávku sčítaním poistných období získaných podľa právnych predpisov prvej strany s poistnými obdobiami získanými podľa právnych predpisov druhej strany. Ak po započítaní vznikne nárok na dávku, jej výška sa vypočíta takto: 

a) Každá strana vypočíta výšku dávky, na ktorú by oprávnená osoba mala nárok, tak akoby poistné obdobia získala podľa jej právnych predpisov (teoretický dôchodok).

b) Výška dávky sa určí na základe teoretického dôchodku vypočítaného podľa vlastných právnych predpisov pri rovnakom pomere medzi poistným obdobím získaným podľa právnych predpisov strany, ktorej nositeľ dávku vypočítava a celkovou dĺžkou poistných období získaných podľa právnych predpisov obidvoch strán (pomerný dôchodok).

c) Ak právne predpisy niektorej strany na priznanie plnej výšky dávky vyžadujú určitú maximálnu dĺžku poistných období, príslušný nositeľ tejto strany zohľadní za účelom sčítania len tie poistné obdobia získané podľa právnych predpisov druhej strany, ktoré sú potrebné na získanie nároku na túto dávku.

3.  Po určení nárokov podľa odsekov 1 a 2, príslušní nositelia každej strany priznávajú a vyplácajú, bez ohľadu na rozhodnutie prijaté príslušným nositeľom druhej strany výhodnejšiu výšku dávky pre oprávnenú osobu.

Článok 10

Poistné obdobia kratšie ako jeden rok

1. Bez ohľadu na ustanovenie článku 9 ods. 2, ak celková dĺžka poistných období získaných podľa právnych predpisov jednej strany nedosahuje dĺžku jedného roka, príslušný nositeľ tejto strany neprizná za toto obdobie žiadnu dávku, s výnimkou, ak vznikne nárok na dávku podľa právnych predpisov tejto strany za obdobie kratšie ako jeden rok. Tieto obdobia budú v prípade potreby započítané príslušným nositeľom druhej strany za účelom získania nároku a určenia výšky dávky podľa vlastných právnych predpisov, ale pri uplatnení týchto právnych predpisov tento príslušný nositeľ neprihliada na ustanovenie článku 9 ods. 2 písm. b).

2. Bez ohľadu na ustanovenie odseku 1, môžu byť poistné obdobia kratšie ako jeden rok získané  podľa právnych predpisov obidvoch strán započítané tou stranou, u ktorej oprávnená osoba spĺňa nárok na dávku. Nárok na poberanie dávky od obidvoch strán by priznala len tá strana, kde oprávnená osoba bola naposledy poistená. V takomto prípade sa na výplatu dávky nevzťahuje ustanovenie článku 9 ods. 2 písm. b).

Článok 11

Osobitné podmienky priznávania nároku na dávky

1. Ak právne predpisy jednej strany podmieňujú nárok na dávky podľa tejto kapitoly tým, že sa na zamestnanca v čase vzniku poistnej udalosti vzťahujú jej právne predpisy, táto podmienka sa považuje za splnenú, ak v tom čase je zamestnanec poistený podľa právnych predpisov druhej strany alebo ak obdrží od tejto strany dávku za vlastné poistné obdobia.

2. Pri priznávaní pozostalostných dávok, ak to vyžadujú právne predpisy jednej strany, zohľadní sa aj to, či oprávnená osoba bola podľa právnych predpisov druhej strany poistená alebo bola dôchodcom.

3. Ak podľa právnych predpisov jednej strany je potrebné na účely priznania dávky  získať určité poistné obdobia bezprostredne pred poistnou udalosťou, táto podmienka sa považuje za splnenú, ak ich oprávnená osoba získala podľa právnych predpisov druhej strany v období bezprostredne predchádzajúcemu obdobiu priznania dávky.

4. V prípade dôchodcov, ktorí vykonávajú pracovnú činnosť, možno použiť ustanovenia právnych predpisov o znížení, pozastavení alebo zrušení, i keď svoju činnosť vykonávajú na území druhej strany.

Článok 12

Osobitosti právnych predpisov Slovenskej republiky

1. Priemerný mesačný zárobok potrebný na určenie výšky dávky podľa právnych predpisov Slovenskej republiky, sa vypočíta len zo zárobkov získaných na území Slovenskej republiky.

2. Ak slovenský nositeľ môže vypočítať výšku dávky len s prihliadnutím na poistné obdobia získané podľa právnych predpisov Slovenskej republiky, nepoužijú sa ustanovenia článku 9 ods. 2 tejto zmluvy, za predpokladu, že výsledná suma by bola rovnaká ako suma vypočítaná podľa článku 9 ods. 2.

3. Ak sa poberateľovi dávky z dôchodkového zabezpečenia Slovenskej republiky vypláca súčasne aj dávka iného druhu zo sociálneho poistenia Španielskeho kráľovstva, zníženie výšky dávky vyplácanej z dôchodkového zabezpečenia Slovenskej republiky sa z tohto dôvodu nevykoná.

Článok 13

Osobitosti právnych predpisov Španielskeho kráľovstva

1. Na stanovenie vymeriavacieho základu dávok príslušný nositeľ zohľadní len svoje poistné obdobia získané podľa vlastných právnych predpisov.

2. Na stanovenie vymeriavacieho základu  dávok v prípadoch, uvedených v ustanovení článku 9 ods. 2, použijú tieto pravidlá: 

a) Výpočet španielskeho teoretického dôchodku sa vykoná na základe skutočného vymeriavacieho základu príspevkov poistenca v Španielskom kráľovstve za roky bezprostredne predchádzajúce platbe posledného príspevku na španielske sociálne poistenie.

b) Výška dávky bude zvýšená podľa zvýšení a valorizácií vypočítaných u dôchodkov rovnakej povahy pre každý ďalší rok.

Článok 14

Započítavanie poistných období v osobitných režimoch
 alebo pri určitých povolaniach

1. Ak právne predpisy jednej strany podmieňujú nárok na dávky alebo na poskytnutie určitých výhod splnením poistných období v povolaní, ktoré podlieha osobitnému režimu alebo v určitom povolaní či zamestnaní, na účely poskytnutia týchto dávok či výhod sa zohľadnia obdobia získané podľa právnych predpisov druhej strany, len ak boli získané  v režime rovnakej povahy alebo v rovnakom povolaní alebo v podobnom  zamestnaní. 

2. Ak pri zohľadnení takto získaných poistných  období oprávnená osoba nespĺňa požadované podmienky na poberanie dávky z osobitného režimu, tieto obdobia sa zohľadnia pre nárok na dávky vo všeobecnom poistnom režime alebo inom osobitnom režime, v ktorom si môže oprávnená osoba nárokovať dávky.

Článok 15

Určenie stupňa invalidity

1. Príslušný nositeľ každej strany rozhodne o stupni invalidity zamestnanca na účely priznania dávok podmienených nepriaznivým zdravotným stavom prislúchajúcich podľa právnych predpisov uplatniteľných každou stranou.

2. Na účely uvedené v odseku 1 zohľadnia príslušní nositelia každej strany lekárske správy a administratívne údaje vydané druhou stranou. Bez ohľadu na uvedené, môže príslušný nositeľ podrobiť zamestnanca prehliadke lekármi podľa vlastného výberu a na vlastné náklady.

TRETIA KAPITOLA

Dávky pri pracovnom úraze a chorobe z povolania

Článok 16

Určenie nároku na dávky

	Nárok na dávky prislúchajúce za pracovný úraz alebo chorobu z povolania sa určí podľa právnych predpisov tej strany, ktorej právne predpisy sa vzťahovali na zamestnanca v čase pracovného úrazu alebo vzniku choroby z povolania.

ŠTVRTÝ DIEL 

RZNE , PRECHODNÉ A ZÁVEREČNÉ USTANOVENIA

PRVÁ KAPITOLA 

Rôzne ustanovenia

Článok 17

Osobitné predpisy o sčítavaní poistných období

	Ak je potrebné na účely priznania nároku na dávky započítať poistné obdobia získané podľa právnych predpisov obidvoch strán sa postupuje podľa týchto pravidiel:

a) Pri prekrývaní sa obdobia povinného poistenia s obdobím dobrovoľného poistenia alebo s im na roveň postaveným obdobím, započíta sa obdobie povinného poistenia.

b) Pri prekrývaní sa dvoch období dobrovoľného poistenia získaných podľa právnych predpisov obidvoch strán, každá strana započíta obdobia dobrovoľného poistenia získané podľa vlastných právnych predpisov.

c) Pri prekrývaní rovnocenných poistných období získaných podľa právnych predpisov obidvoch strán, započítajú sa poistné obdobia získané podľa právnych predpisov tej strany, na území ktorej bol zamestnanec naposledy povinne poistený.

d) Pri prekrývaní sa obdobia dobrovoľného poistenia získaného podľa právnych predpisov jednej strany s obdobím rovnocenného poistenia získaným podľa právnych predpisov druhej strany, zohľadnia sa obdobia dobrovoľného poistenia.

e) Ak nie je možné presne zistiť dobu, v ktorej boli podľa právnych predpisov jednej strany splnené určité poistné obdobia, vychádza sa z predpokladu, že tieto poistné obdobia sa neprekrývajú s poistnými obdobiami získanými podľa právnych predpisov druhej strany.

Článok 18
	
Sčítanie poistných období za účelom dobrovoľného poistenia

	Ak sa na umožnenie dobrovoľného poistenia zamestnanca požadujú určité poistné obdobia, potom v prípade potreby sa ním získané poistné obdobia podľa právnych predpisov jednej strany sčítajú s poistnými obdobiami získanými podľa právnych predpisov druhej strany, ak sa neprekrývajú. 
	
Článok 19

Valorizácia dávok 

1. Dávky priznané podľa ustanovení Tretieho dielu tejto zmluvy sa valorizujú s rovnakou pravidelnosťou a v rovnakej výške ako dávky priznané podľa vnútroštátnych právnych predpisov.

2. Bez ohľadu na ustanovenie odseku 1, dávky, ktorých výška bola stanovená podľa článku 9 ods. 2, výšku valorizácie bude možné určiť použitím rovnakého princípu proporcionality, ktorý bol použitý na určenie výšky dávky.

Článok 20
Dôsledky predkladania dokumentov

1. Žiadosti,  vyhlásenia, opravné prostriedky a iné dokumenty, ktoré je potrebné predkladať v určitej lehote príslušným inštitúciám jednej strany budú pokladané za predložené, ak boli predložené v rovnakej lehote príslušným inštitúciám druhej strany.

2. Akákoľvek žiadosť o dávku predložená podľa právnych predpisov jednej strany sa pokladá za žiadosť o príslušnú dávku podľa právnych predpisov druhej strany, ak oprávnená osoba výslovne uvedie alebo z predloženej dokumentácie možno usúdiť, že pracovala na území tejto strany alebo bola poistená podľa jej právnych predpisov.

3. Dokumenty a písomnosti, ktoré si príslušné úrady, kontaktné miesta a príslušní nositelia vymenia pri vykonávaní tejto zmluvy budú vyhotovené v slovenskom alebo španielskom jazyku.

Článok 21

Administratívna pomoc medzi inštitúciami

1. Príslušní nositelia obidvoch strán môžu kedykoľvek požiadať o lekárske vyšetrenia a overenie skutočností, z ktorých možno zistiť nadobudnutie, úpravu, pozastavenie, zánik alebo zachovanie nároku na dávky, ktoré boli nimi priznané. Náklady takto vzniknuté budú bez omeškania uhradené príslušným nositeľom, ktorý požiadal o vyšetrenie či overenie, a to po predložení dokladov potvrdzujúcich tieto náklady.

2. Príslušný nositeľ jednej strany, ktorý pri výplate alebo kontrole nároku na dávku podľa  ustanovení Tretieho dielu tejto zmluvy zistí, že oprávnenej osobe vyplatil vyššiu čiastku, než jej patrila, môže požiadať príslušného nositeľa druhej strany, ktorý je dlžný tej istej oprávnenej osobe dávky rovnakej povahy, aby z prvej platby príslušných nedoplatkov zrazil v rámci limitov určených vnútroštátnymi právnymi predpismi tej strany, ktorá zrážku realizuje, čiastku vyplatenú nadbytočne. Tento príslušný nositeľ prevedie zrazenú čiastku na veriteľského príslušného nositeľa.

Článok 22

Oslobodenia od platieb za administratívne úkony a doklady

1. Oslobodenia od registračných, zápisných, kolkových a konzulárnych poplatkov a iných správnych poplatkov uvedených v právnych predpisoch jednej strany sa vzťahujú aj na potvrdenia a doklady vydávané inštitúciami alebo príslušnými nositeľmi druhej strany pri vykonávaní tejto zmluvy.

2. Všetky administratívne úkony a doklady, ktoré sa vydávajú pri vykonávaní tejto zmluvy sú oslobodené od úradného overenia a vyššieho overovania. 

Článok  23

Spôsoby a záruka výplaty dávok

1. Príslušní nositelia obidvoch strán vykonávajú platby súvisiace s vykonávaním tejto zmluvy vo vnútroštátnej mene ich krajiny s oslobodzujúcim účinkom.

2. Ak niektorá strana vyhlási obmedzenie prevodov platieb v cudzej mene, obidve strany ihneď prijmú opatrenia potrebné na zabezpečenie nárokov vyplývajúcich z tejto zmluvy.

Článok 24

Kompetencie príslušných úradov

1. Príslušné úrady obidvoch strán môžu uzavrieť vykonávacie dohody potrebné  na vykonávanie tejto zmluvy.

2. Príslušné úrady obidvoch strán tiež:

a)	určia príslušné kontaktné miesta
b)	sa navzájom informujú o vnútroštátnych opatreniach prijatých na účely vykonávania tejto zmluvy
c)	si navzájom oznámia všetky právne predpisy a nariadenia, ktorými sa menia ustanovenia uvedené v článku 2.
d)	si poskytnú navzájom pomoc v čo najširšom rozsahu, odborne a administratívne spolupracujú na účely vykonávania tejto zmluvy.

3. Príslušné úrady obidvoch strán sa môžu stretávať v rámci Zmiešanej komisie, na ktorej sa zúčastnia zástupcovia ich príslušných nositeľov s cieľom kontroly vykonávania zmluvy a navrhovania vhodných zmien. Táto Zmiešaná komisia sa bude schádzať pravidelne podľa dohody v Slovenskej republike alebo v Španielskom kráľovstve.

Článok 25

Riešenie sporov

1. Príslušné úrady riešia rozdiely vo výklade tejto zmluvy a vykonávacích dohôd rokovaním.

2. Ak by nebolo možné spory rokovaniami vyriešiť do šiestich mesiacov od ich začatia, predložia sa rozhodcovskej komisii, ktorej zloženie a postup sa určí vzájomnou dohodou  strán. Rozhodnutie rozhodcovskej komisie je záväzné a konečné.

DRUHÁ KAPITOLA 

Prechodné ustanovenia 

Článok 26

Započítanie období predchádzajúcich nadobudnutiu platnosti zmluvy

1. Poistné obdobia získané podľa právnych predpisov každej strany pred dňom nadobudnutia platnosti tejto zmluvy sa započítajú na účely určenia nároku na dávku a jej výšku priznanú podľa zmluvy.

2. V prípade prekrývania sa poistných období zodpovedajúcich obdobiam pred  nadobudnutím platnosti tejto zmluvy, započíta každá strana na účely určenia nároku na dávku a jej výšku obdobia získané podľa jej právnych predpisov. 

Článok 27

Skutočnosti pred nadobudnutím platnosti zmluvy

1. Uplatňovaním tejto zmluvy vzniká nárok na dávky aj za skutočnosti, ktoré nastali pred dňom nadobudnutia platnosti tejto zmluvy. Výplata týchto dávok však nepatrí za obdobia pred nadobudnutím platnosti zmluvy.

2. Dôchodky, ktoré boli oboma stranami vyplácané alebo nároky na dôchodok, ktoré boli zamietnuté pred nadobudnutím platnosti tejto zmluvy možno podľa tejto zmluvy, na žiadosť oprávnených osôb preskúmať. 

3. Jednorázovo vyplatené dávky nebudú preskúmavané.

TRETIA KAPITOLA 

Záverečné ustanovenia

Článok 28

Platnosť zmluvy

1. Táto zmluva sa uzaviera na dobu neurčitú. Každá strana však môže zmluvu písomne vypovedať. Platnosť zmluvy skončí šesť mesiacov odo dňa oznámenia o výpovedi druhej strane.

2. V prípade vypovedania zmluvy naďalej zostávajú v platnosti ustanovenia týkajúce sa nárokov nadobudnutých podľa tejto zmluvy. Strany sa tiež dohodnú na ustanoveniach, ktoré zachovávajú nároky vo vybavovaní vyplývajúce z poistných období získaných pred dátumom ukončenia platnosti zmluvy.

Článok 29

Podpis a ratifikácia

	Táto zmluva podlieha ratifikácii v súlade s vnútroštátnymi predpismi každej strany a nadobudne platnosť 90 dní po dni výmeny ratifikačných listín.

Dané v ............... dňa  ..........  v dvoch pôvodných vyhotoveniach každé v slovenskom a španielskom jazyku,  pričom obe znenia majú rovnakú platnosť.

ZA SLOVENSKÚ REPUBLIKU                                        ZA ŠPANIELSKE KRÁĽOVSTVO